**Likumprojekta “Par bērnu un jauniešu izglītošanu valsts aizsardzībā”  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Par bērnu un jauniešu izglītošanu valsts aizsardzībā” sagatavots, lai noteiktu kā bērni un jaunieši tiek izglītoti valsts aizsardzībā, proti, kā tiek organizēta Jaunsardze un īstenota jaunsargu interešu izglītības programma, kā arī kā tiek īstenots mācību priekšmets vidējās izglītības pakāpē – valsts aizsardzības mācība. Likumprojekts stāsies spēkā atbilstoši Oficiālo publikāciju un tiesiskās informācijas likuma 7. pantam. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, izpildot Ministru kabineta 2019. gada 11. jūnija sēdes protokola Nr. 28 32.§ 7. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd jaunatnes izglītošanu valsts aizsardzības jomā regulē Militārā dienesta likums. Šī likuma 17.1 pantā noteikts, ka Jaunsardze ir brīvprātīga kustība, kuras ietvaros bērni un jaunieši apgūst aizsardzības ministra noteiktu interešu izglītības programmu. Tā kā Militārā dienesta likuma mērķis ir nodrošināt vienotu militārā dienesta gaitu Nacionālajos bruņotajos spēkos, bet Jaunsardze nav Nacionālo bruņoto spēku sastāvdaļa un pēc jaunsargu programmas apguves jauniešiem nav pienākuma pildīt dienestu, Jaunsardzes darbība nebūtu regulējama Militārā dienesta likumā. Šie jautājumi regulējami atsevišķā normatīvajā aktā, vienviet ar regulējumu, kas nepieciešams jaunā mācību priekšmeta – valsts aizsardzības mācības – kvalitatīvai īstenošanai. Šāda speciāla regulējuma izstrādei atbalstu paudusi arī Valsts kontrole, kas vērtēja Jaunsardzes darbību, kā arī Ministru kabinets, pieņemot zināšanai Aizsardzības ministrijas sagatavoto informatīvo ziņojumu “Par valsts aizsardzības mācības ieviešanu un Jaunsardzes attīstību 2019.-2027. gadā”.  Atbalstot virzību uz visaptverošas valsts aizsardzības sistēmas izveidošanu un ņemot vērā valsts aizsardzības prasmju attīstīšanas nepieciešamību, Latvijas Republikas Saeima 2018. gada 7. jūnijā aicināja Ministru kabinetu ieviest Izglītības un zinātnes ministrijas un Aizsardzības ministrijas izstrādāto plānu par valsts aizsardzības mācības kā obligāta mācību priekšmeta iekļaušanu valsts vidējās izglītības standartā un valsts profesionālās izglītības standartā. Atbilstoši Saeimas lēmumā noteiktajam, valsts aizsardzības mācību brīvprātīgi var apgūt jau no 2018./2019. mācību gada, bet ar 2024./2025. mācību gadu valsts aizsardzības mācība kļūs par obligāti apgūstamu mācību priekšmetu. Paredzēts, ka valsts aizsardzības mācību pasniegs Jaunsardzes centra personāls – jaunsargu instruktori, bet mācību priekšmeta īstenošanai nepieciešamos mācību līdzekļus nodrošinās Jaunsardzes centrs. Vienlaikus Jaunsardzes centrs ir atbildīgs arī par formas tērpu, Jaunsardzes atšķirības zīmju un inventāra izsniegšanu. Centram jaunsardzes darbā, kā arī bērnu un jauniešu izglītošanā valsts aizsardzībā atbalstu sniedz valsts un pašvaldību institūcijas, kā arī sadarbība tiek veidota gan ar biedrībām un nodibinājumiem, gan ar nevalstiskām organizācijām. Lai precīzāk noteiktu Jaunsardzes centra un Aizsardzības ministrijas kompetences, tiks veikti grozījumi Ministru kabineta 15.12.2009. noteikumos Nr.1419 “Jaunsardzes centra nolikums” un Ministru kabineta 29.04.2013. noteikumos nr.236 “Aizsardzības ministrijas nolikums”.  Ir ļoti būtiski nodrošināt, ka valsts aizsardzībā izglīto personas, kas bērniem un jauniešiem var būt par piemēru, iedvesmot un motivēt. Tāpēc likumprojektā paredzēts, ka īstenot jaunsargu interešu izglītības programmu un valsts aizsardzības mācību ir tiesīgas tikai personas, kuras ir profesionālā dienesta karavīri, zemessargi vai rezerves karavīri. Tas nozīmē, ka šīm personām būs jāatbilst ne tikai noteiktām veselības, fiziskās sagatavotības un sodāmības prasībām, bet arī jābūt Latvijas pilsoņiem un jāatbilst noteiktam prasību kopumam, kas izvirzītas militārajam dienestam. Tā kā šobrīd visi jaunsargu instruktori neatbilst šīm prasībām, likumprojekts paredz 5 gadu pārejas periodu, kura laikā jaunsargu instruktora amata pienākumus varēs pildīt arī citas personas, pie nosacījuma, ka tās atbildīs noteiktajām izglītības un profesionālās sagatavotības prasībām. Attiecībā uz sodāmības prasību atbilstību jāpiemin Aizsardzības ministra 11.07.2017. pavēle Nr.112 nosaka, ka pirms darba tiesisko attiecību nodibināšanas par jaunsargu instruktora amatu, Jaunsardzes centrs pieprasa informāciju Iekšlietu ministrijas Informācijas centram. Ņemot vērā, ka jaunsargu instruktoriem valsts aizsardzības mācības ieviešanas kontekstā būs jāstrādā ar lielu bērnu skaitu un, lai nodrošinātu, ka visa mācību procesa laikā jaunsargu instruktori atbilst sodāmības prasībām, Jaunsardzes centrs ir tiesīgs veikt atkārtotas sodāmības prasību pārbaudes atbilstoši nepieciešamībai vai pēc citu institūciju lūguma. Atkārtotu sodāmības prasību gadījumā, Jaunsardzes centrs sagatavo informāciju NBS Mobilizācijas un rekrutēšanas pārvalde koordinē informācijas saņemšanas procedūru ar Iekšlietu ministrijas Informācijas centru.  Gadījumos, kad jaunsargu instruktors ir sasniedzis dienestam Zemessardzē vai rezervē noteikto maksimālo vecumu, bet joprojām atbilst visām pārējām jaunsargu instruktora amata izpildei noteiktajām prasībām, Jaunsardzes centra direktors, ņemot vērā amata pienākumu izpildes nepieciešamību, var pagarināt šī instruktora atrašanos amatā. Pagarinājuma termiņš nedrīkst pārsniegt vecuma pensijas piešķiršanai nepieciešamo vecuma limitu.  Likumprojektā noteiktas arī izglītības un profesionālās sagatavotības prasības. Jaunsargu instruktoriem, kuri īstenos tikai jaunsargu interešu izglītības programmu jāapgūst profesionālās kompetences pilnveides programma pedagoģijā un aizsardzības ministra noteiktie kursi, savukārt jaunsargu instruktoriem, kuri īstenos valsts aizsardzības mācību, jāiegūst augstākā izglītība un skolotāja kvalifikācija, kā arī aizsardzības ministra noteiktie kursi. Aizsardzības ministra noteiktie kursi pamatā ir saistīti ar specifisku zināšanu apguvi jaunsargu interešu izglītības programmas vai valsts aizsardzības mācības kvalitatīvai pasniegšanai. Šobrīd noteikts, ka jāapgūst noteikti militārās izglītības kursi, t.sk. šaušanas nodarbību sagatavošanas un vadīšanas apmācība un paaugstinātas un augstas bīstamības nodarbību sagatavošanas un vadīšanas apmācība, paplašinātās pirmās palīdzības programma, kurss par higiēnas prasībām, nometņu vadītāju kurss. Tā kā mācību kvalitātes uzlabošanai var būt nepieciešams papildināt vai mainīt apmācību, aizsardzības ministram deleģētas tiesības noteikt apmācību un tās apgūšanas termiņus.  Attiecībā uz Jaunsardzi likumprojektā regulēti jautājumi, ko līdz šim jau noteica Militārā dienesta likums, vienlaikus konkretizējot Jaunsardzes centra kompetenci jaunsargu izglītības programmas īstenošanā, uzsverot, ka izglītības process tiek organizēts vecumam atbilstošās mācību grupās, kā arī nostiprinot Jaunsardzes atribūtiku un jaunsargu zvērestu. Likumprojektā iekļauts arī regulējums par Jaunsardzes pašpārvaldi, kas sekmīgi darbojas jau kopš 2012. gada. Jāpiebilst, ka, lai gan Jaunsardzi skar daudzas pārmaiņas, tomēr valsts pārvaldes pakalpojuma “Jaunsargu interešu izglītības programma” tvērums nemainās.  Likumprojekts nosaka, to kā var tikt izbeigts līgums par dalību Jaunsardzē. Līdz ar likuma stāšanos spēkā, Jaunsardzē varēs būt arī jaunsargu instruktoru palīgi – tādi jaunsargi, kuri ir sasnieguši aizsardzības ministra noteiktu sagatavotības līmeni, un varēs sniegt atbalstu jaunsargu instruktoriem Jaunsardzes nodarbībās vai valsts aizsardzības mācības nodarbībās. Dodot iespēju pašiem bērniem un jauniešiem aktīvāk iesaistīties nodarbībās, tiks papildus attīstītas līderības prasmes un veicināta bērnu un jauniešu sadarbība.  Ņemot vērā, ka valsts aizsardzības mācība tiks iekļauta valsts vispārējās vidējās izglītības standartā un valsts profesionālās izglītības standartā, likumprojektā noteikts tikai, ka arī mācību gada laikā notiekošajās nodarbībās ievērojami Ministru kabineta izdotie drošības noteikumi. Drošības prasības jaunsargu nodarbībās pašlaik ir atrunātas Aizsardzības ministrijas iekšējās kārtības noteikumos, uz kuru pamata balstīsies arī Ministru kabineta noteikumi. Šajos noteikumos papildus drošības prasībām tiks atrunātas prasības par izglītojamā veselības stāvokli un ar to saistītās informācijas iesniegšanas kārtība.  Vienlaikus jāpiemin, ka jaunsargi darbojas arī pēc Jaunsardzes centra direktora apstiprināta ētikas kodeksa.  Mācību formas ziņā būtiski piebilst, ka klātienē dalība valsts aizsardzības mācības nodarbībās ir obligāta. Neklātienes un tālmācības formās nav iespējams īstenot pilna valsts aizsardzības satura apguvi atbilstoši vispārējās izglītības standartam. Šajos gadījumos tālmācības un neklātienes skolēniem (piemēram, ieslodzītajiem) tiks piedāvāta iespēja saturu apgūt daļēji – bez praktiskajiem nodarbību blokiem (standartā tā ir mācību satura komponente “Darbība), vienlaikus sniedzot iespēju pilnībā apgūt teorētisko zināšanu blokus (piemēram, komponentes “Izpratne par valsts aizsardzību” un “Pašattīstība, noturības attīstīšana apkārtējā vidē”).  Valsts aizsardzības mācības satura apguve var tikt individuāli pielāgota, atbilstoši izglītojamā spējām un vajadzībām. Tas sasaucas ar valsts aizsardzības mērķi- sniegt tādu zināšanu un prasmju apguves formu, kas ir pa spēkam katram skolēnam.  Valsts aizsardzības mācību plānots īstenot vienu dienu mēnesī, no šīm mācību dienām plānotas tādas atsevišķas dienas, kurās skolēni visu dienu atrodas apvidū. Noteikts, ka šādos apstākļos izglītojamiem nodrošināma ēdināšana.  Attiecībā uz valsts aizsardzības mācības nometnēm, kas apgūstamas brīvprātīgi, pēc mācību gada noslēguma, noteikts gan tas, ka izglītojamie ir tiesīgi valkāt jaunsargu formas tērpu, gan tas, ka viņiem piemērojami tādi paši nosacījumi par veselības aprūpi, kādi piemērojami jaunsargiem. Veselības aprūpe gan valsts aizsardzības mācības audzēkņiem, gan jaunsargiem tiks finansēta no Aizsardzības ministrijas budžeta. Veselības aprūpes nosacījumi jau ir adresēti Ministru kabineta līmeņa noteikumos (MK 22.12.2015. noteikumi nr.770 “Noteikumi par jaunsargiem apmaksājamiem veselības aprūpes pakalpojumiem, to saņemšanas nosacījumiem un samaksas kārtību”). |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija un Jaunsardzes centrs. |
| 4. | Cita informācija | Likumprojekta izpildi Aizsardzības ministrija nodrošinās tai piešķirto budžeta līdzekļu ietvaros. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts ietekmē jaunsargus (šobrīd ~8000 bērni un jaunieši) un bērnus un jauniešus, kas iegūst vidējo izglītību. Aizsardzības ministrija prognozē, ka brīdī, kad valsts aizsardzības mācība kļūs par obligāti apgūstamu mācību priekšmetu, izglītojamo skaits vienā mācību gadā sastādīs līdz 34 000 bērnu un jauniešu (10. un 11.klasēs, kā arī 2. un 3. kursos kopā). |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | |
| Rādītāji | 2019. gads | | | Turpmākie trīs gadi (*euro*) | | | | |
| 2020. gads | | 2021. gads | | 2022. gads |
| saskaņā ar valsts budžetu kārtējam gadam | | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | izmaiņas, salīdzinot ar vidēja termiņa budžeta ietvaru 2022.  gadam |
| 1 | 2 | | 3 | 4 | 5 | 6 | 7 | 8 |
| 1. Budžeta ieņēmumi | 7 722 532 | | 0 | 7 644 359 | 0 | 8 424 396 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 7 722 532 | | 0 | 7 644 359 | 0 | 8 424 396 | 0 | 0 |
| 1.2. valsts speciālais budžets | 0 | | 0 | 0 | 0 | 0 | 0 | 0 |
| 1.3. pašvaldību budžets | 0 | | 0 | 0 | 0 | 0 | 0 | 0 |
| 2. Budžeta izdevumi | 7 722 532 | | 0 | 7 644 359 | 0 | 8 424 396 | 0 | 0 |
| 2.1. valsts pamatbudžets | 7 722 532 | | 0 | 7 644 359 | 0 | 8 424 396 | 0 | 0 |
| 2.2. valsts speciālais budžets | 0 | | 0 | 0 | 0 | 0 | 0 | 0 |
| 2.3. pašvaldību budžets | 0 | | 0 | 0 | 0 | 0 | 0 | 0 |
| 3. Finansiālā ietekme | 0 | | 0 | 0 | 0 | 0 | 0 | 0 |
| 3.1. valsts pamatbudžets | 0 | | 0 | 0 | 0 | 0 | 0 | 0 |
| 3.2. speciālais budžets | 0 | | 0 | 0 | 0 | 0 | 0 | 0 |
| 3.3. pašvaldību budžets | 0 | | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | | 0 | X | 0 | X | 0 | 0 |
| 5. Precizēta finansiālā ietekme | X | | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | | Jaunsardzes darbībai šajā un turpmākajos gados plānotais finansējums:   |  |  |  |  |  | | --- | --- | --- | --- | --- | | **Izdevumu pozīcijas** | **2019** | **2020** | **2021** | **2022** | | Personāla izmaksas | 2 999 627 | 2 999 627 | 2 999 627 | 2 999 627 | | **Jaunsardzes** mācību procesa materiāli, tehnisko līdzekļu nodrošinājums un pakalpojumu izmaksas | 4 510 215 | 3 826 053 | 3 851 553 | 3 851 553 | | **KOPĀ** (*euro*) | **7 509 842** | **6 825 680** | **6 851 180** | **6 851 180** |   Valsts aizsardzības mācības (VAM) īstenošanai šajā un turpmākajos gados plānotais finansējums:   |  |  |  |  |  | | --- | --- | --- | --- | --- | | **Izdevumu pozīcijas** | **2019** | **2020** | **2021** | **2022** | | Personāla izmaksas | 0 | 314 069 | 688 926 | 1 377 852 | | **VAM** mācību procesa materiāli, tehnisko līdzekļu nodrošinājums un pakalpojumu izmaksas | 212 690 | 504 610 | 884 290 | 1 557 260 | | **KOPĀ (*euro*)** | **212 690** | **818 679** | **1 573 216** | **2 935 112** | | | | | | | |
| 6.1. detalizēts ieņēmumu aprēķins | |
| 6.2. detalizēts izdevumu aprēķins | |
| 7. Amata vietu skaita izmaiņas | | Lai nodrošinātu valsts aizsardzības mācības ieviešanu 2020. gadā Jaunsardzes centrā plānots izveidot 24 jaunas štata vietas (7 jau pirmajā pusgadā un vēl 17 otrajā pusgadā), no tām 17 būs jaunsargu instruktoru štata vietas). Gan 2021. gadā, gan 2022. gadā papildus plānots izveidot vēl 20 jaunas štata vietas katru gadu (abos gados otrajā pusgadā), kas visas būs jaunsargu instruktoru štata vietas. Ievērojami lielāko amatu daļu veidos amata vietas ar speciālām pakāpēm. Amata vietas bez speciālām pakāpēm ir minētas Ministru kabineta informatīvajā ziņojumā “Par valsts aizsardzības mācības ieviešanu un Jaunsardzes attīstību 2019.-2027.gadā”, kas tika apstiprināts šī gada 11.jūnijā. | | | | | | |
| 8. Cita informācija | | Lai varētu tikt ieviesta valsts aizsardzības mācība, Ministru kabinets 2019. gada 11. jūnijā (prot.Nr.28 32.§) atbalstīja apropriācijas pārdali 2019. gadā no Aizsardzības ministrijas budžeta apakšprogrammas 22.12.00 "Nacionālo bruņoto spēku uzturēšana" uz budžeta programmu 34.00.00 "Jaunsardzes centrs" 212 690 EUR apmērā un noteica, ka turpmākos gados nepieciešamo finansējumu valsts aizsardzības mācības ieviešanai Aizsardzības ministrijai jānodrošina piešķirto valsts budžeta līdzekļu ietvaros, nepārsniedzot izdevumu kopapjomu 2% apmērā no iekšzemes kopprodukta. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Būs nepieciešams sagatavot grozījumus Militārā dienesta likumā, svītrojot no tā normas, kas šobrīd tajā regulē Jaunsardzes darbību. Papildus veicami grozījumi vairākos Ministru kabineta izdotos noteikumos.  Tā kā likumprojekts paredz deleģējumu aizsardzības ministram noteikt jaunsargu instruktoru fiziskās sagatavotības un veselības prasības, būs nepieciešams izdarīt grozījumu Ministru kabineta 2009. gada 10. marta noteikumos Nr.210 “Kārtība, kādā veicama obligātā veselības pārbaude”, papildinot tajā jau iekļauto nodarbināto loku, uz kuriem noteikumi nav piemērojami, ar jaunsargu instruktoriem,  Tiks izstrādāti grozījumi arī Ministru kabineta 2009. gada 7. jūlija noteikumos Nr. 733 “Noteikumi par valsts valodas zināšanu apjomu un valsts valodas prasmes pārbaudes kārtību profesionālo un amata pienākumu veikšanai, pastāvīgās uzturēšanās atļaujas saņemšanai un Eiropas Savienības pastāvīgā iedzīvotāja statusa iegūšanai un valsts nodevu par valsts valodas prasmes pārbaudi”, nosakot, ka jaunsargu instruktoram jābūt C līmeņa 1. pakāpei atbilstošām valsts valodas zināšanām un prasmēm.  Plānots izdot jaunus Ministru kabineta noteikumus, kas regulēs tādu nometņu organizēšanu, kurās bērni un jaunieši tiek izglītoti valsts aizsardzībā, attiecīgi arī būs izdarāms grozījums Ministru kabineta 2009. gada 1. septembra noteikumos Nr.981 “Bērnu nometņu organizēšanas un darbības kārtība”, paredzot izņēmumu attiecībā uz Jaunsardzes centra organizētajām nometnēm. |
| 2. | Atbildīgā institūcija | Par uzskaitīto normatīvo aktu izstrādi atbildīga ir Aizsardzības ministrija un Jaunsardzes centrs. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvji var līdzdarboties noteikumu projekta izstrādē pēc tā publiskošanas Izglītības un zinātnes ministrijas tīmekļa vietnē [www.mod.gov.lv](http://www.mod.gov.lv) un Ministru kabineta tīmekļa vietnē [www.mk.gov.lv](http://www.mk.gov.lv). |
| 2. | Sabiedrības līdzdalība projekta izstrādē | Paziņojums par sabiedrības līdzdalības iespējām Aizsardzības ministrijas tīmekļvietnē sadaļā “Nozares politika” ievietots 2019. gada 17. jūnijā (<https://www.mod.gov.lv/lv/nozares-politika/sabiedribas-lidzdaliba/sabiedriskas-un-publiskas-apspriesanas>). |
| 3. | Sabiedrības līdzdalības rezultāti | Sabiedrības līdzdalības procesa rezultātā 2019.gada 28.augustā tika saņemta Rezerves virsnieku un instruktoru neformālās apvienības vēstule, kurā minētie iebildumi ir iekļauti likumprojekta izziņā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Aizsardzības ministrija, Jaunsardzes centrs, Izglītības un zinātnes ministrija, Valsts izglītības satura centrs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav. |

Ministru prezidenta biedrs,

aizsardzības ministrs Artis Pabriks

Grauze 67335257

kristers.grauze@mod.gov.lv